  Майя Бывальцева Удмуртиын Гуртлэн арезлы йылпумъянъёс лэсьтӥзы, ужрад Вотка ёросысь Пихтовка черкогуртын ортчиз. 2021-тӥ арлы кык валтӥсь ужпумъёс пуктэмын вал – экономикаез азинтон, ужбергатонлы юрттон но инфраструктураез азинтон. Со сярысь улосвыл тӧролэн но кивалтэтлэн пресс-службазы ивортӥз. Туннэ элькунын котькуд куинетӥез гуртын улэ. Гурт возёс удысын 22 сюрс 300 адями ужа 2021-тӥ арын гурт возёс уже 9 сюрс гектарлэсь трос музъемъёсты берыктӥзы. Йӧл кыскон араз 1 миллион тонналы матэктэ. Туэ 910 сюрс тоннаозь вуыны малпало. Толшор – шуркынмон ӵоже сюро таза пудо уллё 1,6 процентлы будӥз (297 сюрс 195 йыр), со пӧлын кысконо скалъёс – 2,2 процентлы (119 сюрс 659 йыр). Ар кутсконысен пудо вордонъя 50 пала объектъёсты уже кутӥзы. 925 огмет гурт возёс техника но агрегатъёс басьтыны 2 миллиард 780 миллион манет быдтӥзы (миым та дырлы 778 огмет но 2,2 миллиард манет). Оглом укмыс толэзь ӵоже агропром огъетэ 5 миллиард 900 миллион манет инвестициос понэмын, кылем арын сярысь 7,9 процентлы тросгес (ӵошатыны улоно дунъёсъя). Ар пумозь 100 пала инвестици ӵектосъёсты быдэсъянэз йылпумъяны малпало (3 миллиард 600 миллион манет тыр). Со чотын 579 выль ужан инытос кылдытыны чакламын. Ваньмыз со тросгес сиён-юонъёс поттыны луонлык кылдытэ. Та дырлы элькунын лэсьтэм сиёнъёсты 53 миллиард 400 миллион манет тыр вузазы ни. 2021-тӥ арын гурт возёс удысэз азинтыны коньдэтысь 3 миллиард 400 миллион манет висъямын луоз. Кылем арен ӵошатыса, со 864 миллион манетлы тросгес. Сомында юрттэт удысэ ӧз вуылы на Удмуртия интывылъёсты котыр ласянь азинтонъя программае но мыло-кыдо пыриське. Пӧртэм ужрадъёслы 722 миллион манет висъязы. 2021-тӥ арын гудырикошконэ элькунлы ватсаса 465 миллион 400 сюрс манет сётӥзы. Оглом Гуртлэн араз кун программа улсын элькунын 698 миллион манет тыр 117 объектъёсты уже кутӥзы но лэсьтыны кутскизы. Со мерлыко найм чотын 15 корка (35 миллион манет), гурт инытвылъёсты умоятонъя 90 ӵектосъёс (175 миллион манет), «Гурт инытвылъёслэн туала туссы» ӵектосъя укмыс объектъёс (441 миллион 800 сюрс манет), висъям интые трос коркаос пуктонъя куинь ӵектосъёс (46 миллион 100 сюрс манет). Гуртын улон-вылонэз умоятон ужъёсты озьы ик мукет кун программаосъя, йӧскалык ӵектосъёсъя, ӟечлэсьтон ӵектосъёсъя но частной инвестициос чотын мынӥз. Кылсярысь, куинь школа но 11 нылпи садъёс пуктӥзы (1,5 миллиард манет). 1-тӥ куарусёнэ гурт ёросъёсысь школаосын дышетонъя 39 «Точка роста» центръёс усьтӥськизы. 118 миллион 800 сюрс манет висъязы 88 фельдшер-акушер пункт пуктыны (со пӧлысь 86-ез ужало ни, кыкез лицензи басьтонэз ортчо на). Тямыс спорт огъестъёс усьтӥзы (324 миллион 200 сюрс манет). «Культура» йӧскалык ӵектос улсын кык выль лулчеберет юрт пуктӥзы, кык кинозал но кык модельной библиотекаос усьтӥзы, кык лулчеберет юртъёсты рос-прос тупатъязы. Со сяна, куать гурт ёросъёсын мобильной герӟетъя вышкаос пуктӥзы. 367 мерлыко юртъёсты вотэсэн герӟазы. «Жильё и городская среда» йӧскалык ӵектос улсын 90 мер интыосты но 40 азбаръёсты умоятӥзы. Гурт сюресъёсты тупатъяны 1 миллиард 800 миллион манетлэсь трос коньдон висъязы. Озьы ик Гуртлэн арез улсын Удмуртиын нырысетӥез Россиын «Вуоноысь гурт» кылдӥз. 2022-тӥ арын элькунын Дышетонлэн ареныз ялэмын   Тегъёс: Удмуртия гуртвозёс гурт коньдон Гуртлэнарез  